ลุ้นกลับไป 1,600 จุด
เมื่อวานนี้ลุ้นอยู่ทั้งวัน
13 ม.ค. 2563

ลูบคมตลาดทุน : ธนะชัย ณ นคร
เมื่อวานนี้ลุ้นอยู่ทั้งวัน
ดัชนีจะวิ่งแบบม้วนเดียวจบ ปิดตลาดขึ้นไปเหนือ 1,600 จุดเลยหรือเปล่า
ปรากฏว่า ยังไม่ผ่าน
ดัชนีมีแนวต้านทางเทคนิคสำคัญบริเวณ 1,590 จุด และแนวรับ 1,580 จุด
แม้ดัชนีจะอ่อนตัวลงมาเล็กน้อย ในช่วงเปิดตลาดภาคบ่าย
ทว่า ก็ยังไม่หลุดแนวรับ 1,580 จุด ทำให้ดัชนีดีดกลับขึ้นมาได้ แต่ก็ไม่ผ่าน 1,590 จุด
จะว่าไปแล้ว วานนี้มีปัจจัยบวกเข้ามาสนับสนุนตลาดหุ้นเยอะจริง ๆ
อย่างต่างประเทศเรื่องสหรัฐฯ กับอิหร่าน ไม่น่าจะมีอะไรที่ต้องกังวลเหมือนช่วงสัปดาห์ก่อนหน้านี้ เพราะรูปแบบจะเป็น “สงครามเย็น” ซะมากกว่า
ส่วนเรื่องสงครามการค้าสหรัฐฯ กับประเทศจีน
นี่ก็คืบหน้าไปมาก
ล่าสุด จะมีการลงนามข้อตกลงทางการค้าเฟสแรกภายในสัปดาห์นี้แน่นอน
ส่วนปัจจัยหนุนภายในประเทศ มีเรื่องงบประมาณรายจ่ายผ่านสภาฯ ไปแล้ว ทำให้หุ้นกลุ่มรับเหมาวิ่งขึ้นมากันถ้วนหน้า
รวมถึงกลุ่มไฟฟ้าขนาดใหญ่ทั้ง GULF BGRIM GPSC ต่างทำราคาหุ้นสถิติสูงสุดกันหมด
ส่วนสัปดาห์นี้ หุ้นกลุ่มธนาคารจะประกาศงบไตรมาส 4/62
เริ่มจากวันนี้ TISCO เป็น “บจ.” รายแรก (กลุ่มแบงก์)
ก่อนหน้านี้ นักวิเคราะห์คาดการณ์ว่า กำไรไตรมาส 4 น่าจะออกมาราว ๆ เกือบ 2 พันล้านบาท เพิ่มขึ้น 14%
หากเป็นไปตามนั้น หรือดีกว่าคาด
นั่นจะส่งผลต่อภาพรวมของตลาดหุ้นได้ระดับหนึ่ง
ถัดไปวันศุกร์ที่ 17 ม.ค.นี้
แบงก์ไทยพาณิชย์ หรือ SCB จะแจ้งงบออกมาเช่นกัน รวมถึงแบงก์เกียรตินาคิน หรือ KKP ด้วย
ข้อมูลจากนักวิเคราะห์คาดว่า SCB กำไรจะเติบโตก้าวกระโดดจากไตรมาส 4/61 อย่างมาก หรือมีกำไรกว่า 9.5 พันล้านบาท เพิ่มขึ้น 32% เพราะค่าใช้จ่ายในการสำรองหนี้ลดลง
น่าเสียดายที่ SCB แจ้งงบในวันศุกร์
แต่ต้องดูว่าเป็นการแจ้งในช่วงก่อนเปิดตลาดภาคเช้า หรือช่วงเย็นวันนั้น
หากเป็นช่วงเช้า และกำไรออกมาตามนัด หรือดีกว่าคาดการณ์
นี่ก็น่าจะทำให้ภาพรวมกลุ่มแบงก์ และตลาดหุ้นดูดีขึ้นมาอีกหน่อย
แต่หากไปแจ้งช่วงเย็น ๆ หลังปิดตลาด แล้วงบการเงินออกมาดี ก็ถือว่าเสียดายของ
ส่วน KKP งบไตรมาส 4 ทางนักวิเคราะห์จิ้มลูกคิดออกมาแล้วเช่นกันว่า ออกมาสวยงาม หรือกำไรเพิ่มขึ้นทั้งจากไตรมาส 4/61 และจากไตรมาส 3/62
ส่วนสัปดาห์หน้า หุ้นกลุ่มแบงก์จะทยอยแจ้งงบกันออกมาอีกจนครบ 11 แห่ง
ภาพรวมกำไรของกลุ่มแบงก์ไตรมาส 4/62 ถือว่าดี
ทว่า หลังจากนั้นไปอีกราวสัปดาห์ จะมีการแจ้งงบของ PTTEP หรือพี่เทพ
PTTEP ถูกคาดหมายว่า กำไรจะอยู่ที่ 1.2 พันล้านบาท เพิ่มขึ้น 28-29%
หากเป็นไปตามนี้ ก็น่าจะช่วยดันดัชนีได้บ้างล่ะ
แต่ที่ยังต้องลุ้น หรืออาจจะลุ้นไม่ขึ้นเลย ก็คือ SCC หรือ ปูนใหญ่ นั่นแหละ ที่กำไรอาจจะออกมาไม่ดีนัก
สมมุติว่าหากต่ำกว่าที่ถูกคาดหมายไว้
อาจเป็นหุ้นที่กดดัชนีร่วงลงมาได้
จึงต้องภาวนาว่า หากกำไรลดลงนั้น ก็ขอเป็นตัวเลขที่เป็นไปตามนักวิเคราะห์
หรือตลาดประเมินกันไว้